
Pojmovnik 

U tekstualnom dijelu Urbanističkog plana uređenja koriste se slijedeći pojmovi 

Tavan je dio građevine isključivo ispod kosog krovišta bez nadozida, bez namjene, s minimalnim otvorima za svijetlo i prozračivanje

Pomoćne građevine u smislu odredbi ovoga plana su garaže, drvarnice, spremišta i sl. koje sa glavnim (stambenim, poslovnim) građevinama čine funkcionalnu cjelinu 
 
Regulacijski pravac je linija razgraničenja građevne čestice i prometne površine

Građevinski pravac definira najmanju moguću udaljenost građevine od regulacijskog pravca

Koeficijent izgrađenosti (kig) odnos izgrađene površine zemljišta pod građevinom i ukupne površine građevne čestice (zemljište pod građevinom je vertikalna projekcija svih zatvorenih, otvorenih i natkrivenih konstruktivnih dijelova građevine osim balkona, na građevnu česticu, uključivši i terase u prizemlju građevine kada su iste konstruktivni dio podzemne etaže)

Koeficijent iskoristivosti (kis) je odnos građevinske (bruto) površine građevine i površine građevne čestice.

Koeficijent iskoristivosti nadzemnih etaža (kisn) je odnos građevinske (bruto) površine svih nadzemnih etaža građevine i površine građevne čestice.

Definirane su sljedeće etaže:
Prizemlje (Pr) je dio građevine čiji se prostor nalazi neposredno na površini, odnosno najviše 1,5 m iznad konačno uređenog i zaravnanog terena mjereno na najnižoj točki uz pročelje građevine ili čiji se prostor nalazi iznad podruma i/ili suterena (ispod poda kata ili krova);
Suteren (S) je dio građevine čiji se prostor nalazi ispod poda prizemlja i ukopan je do 50% svoga volumena u konačno uređeni i zaravnani teren uz pročelje građevine, odnosno da je najmanje jednim svojim pročeljem izvan terena;
Podrum (Po) je dio građevine koji je potpuno ukopan ili je ukopan više od 50% svoga volumena u konačno uređeni zaravnani teren i čiji se prostor nalazi ispod poda prizemlja, odnosno suterena, a čiji dio pročelja s ulazom u podzemnu etažu ne mora biti ukopan;
Kat (K) je dio građevine čiji se prostor nalazi između dva stropa iznad prizemlja;
Potkrovlje (Pk) je dio građevine čiji se prostor nalazi iznad zadnjega kata i neposredno ispod kosog ili zaobljenog krova, čija visina nadozida ne može biti viša od 1,2 m.

Visina građevine mjeri se od konačno zaravnanog i uređenog terena uz pročelje građevine na njegovom najnižem dijelu do gornjeg ruba stropne konstrukcije zadnjega kata, odnosno vrha nadozida potkrovlja. Kod kaskadne građevine visina zgrade mjeri se od konačno zaravnanog i uređenog terena uz pripadajući dio pročelja građevine na njegovom najnižem dijelu do gornjeg ruba stropne konstrukcije zadnjega kata, odnosno vrha nadozida potkrovlja 

1. UVJETI ODREĐIVANJA I RAZGRANIČAVANJA POVRŠINA JAVNIH I DRUGIH NAMJENA 

1.1. Namjena površina
Članak 
Urbanističkim planom uređenja stambene zone "Bugarija Bori" (u daljnjem tekstu Plan) planirana je izgradnja i uređenje neizgrađenog dijela građevinskog područja naselja Bibinje, površine  cca 12,12 ha.
Sukladno tome unutar zone obuhvata Plana  primjenjuju se uvjeti za gradnju unutar neizgrađenog dijela građevinskog područja naselja, utvrđeni PPU-a Općine Bibinje (Službeni glasnik Zadarske županije 10/08, "Službeni glasnik Općine Bibinje", br. 03/11, 01/13, 02/13-isp.gr., 06/13-isp.gr., 02/14, 05/14,04/16, 05/16-pročišćeni tekst, 01/18, 5/20). 

Članak 
Unutar granica obuhvata Planom su utvrđene zone za izgradnju građevina  stambene namjene, mješovite namjene, građevina društvenog standarda (vrtić), sportsko-rekreacijskih sadržaja (igrališta) te prateće infrastrukture.

Članak 
Na prostoru unutar granica obuhvata planirane su površine sljedećih  namjena:
· površine stambene namjene – S (S1, S2 i S3) 
· površine mješovite namjene – pretežito stambena - M1
· površine javne i društvene namjene (predškolska) – D3
· površine sportsko-rekreacijske namjene (šport) – R1
· javne  zelene površina – Z1 
· zaštitne zelene površine – Z
· površine infrastrukturnih sustava - IS 

Članak 
Površine stambene namjene (S) su prostorne cjeline unutar kojih je Planom dozvoljena izgradnja i uređenje isključivo stambenih zgrada sa pomoćnim građevinama (garaže, ljetne kuhinje i pratećim sadržajima (parkirališta, bazeni) na za to uređenim građevnim česticama 
U sklopu zone stambene namjene su utvrđene tri prostorne mikro cjeline (pod zone) zavisno do tipa stambenih zgrada koje je planom dozvoljeno graditi unutar svake pojedine i to:
Podzona stambene namjene S1 je prostorna cjelina unutar koje je Planom dozvoljena izgradnja stambenih građevina tipa A 
Podzona stambene namjene S2 je prostorna cjelina unutar koje je Planom dozvoljena izgradnja stambenih građevina tipa B 
Podzona stambene namjene S3 je prostorna cjelina unutar koje je Planom dozvoljena izgradnja stambenih građevina tipa C 

Članak 
Površine mješovite namjene – pretežito stambene (M1) su prostorne cjeline unutar kojih je Planom dozvoljena gradnja stambenih prema uvjetima za gradnju stambenih i stambeno-poslovnih građevina tipa B, uz uvjet da ukupna građevinska površina poslovnih sadržaja ne smije preći 50 % površine građevine.

Članak 
Površine javne i društvene namjene (predškolska) –D3 zauzimaju prostor namijenjen izgradnji i uređenju dječjeg vrtića sa pratećim sadržajima.

Članak 
Površine sportsko-rekreacijske namjene (šport) – R1 su planom utvrđene prostorne cjeline za izgradnju i uređenje sportskih terena i igrališta sa pratećim sadržajima (svlačionice, sanitarije, spremišta), uz uvjet da izgrađenost građevne čestice sportsko-rekreacijske namjene građevinama ne smije biti veća od 20 % površine građevne čestice.

Članak 
Javne  zelene površina – Z1 obuhvaćaju zelene površine zatečenog i uređenog zelenila prenamijenjena za dječja igrališta, odmor i rekreaciju.  

Članak 
Zaštitne zelene površine  - Z su prostorne cjeline koje se protežu uglavnom uz prometne koridore u funkciji zaštite ali uz mogućnost rekreacije ( pješačke i trim staze, biciklističke staze i sl.

Članak 
Planom utvrđene površine infrastrukturnih sustava - IS su prostorni koridori i površine za gradnju i rekonstrukciju te proširenje i modernizaciju postojećih infrastrukturnih sustava i građevina. 
Infrastrukturne građevine moguće je graditi i na površinama ostalih namjena u slučajevima kada ih nije ekonomski racionalno provesti unutar infrastrukturnih površina.

Članak 
Preraspodjela površina naprijed navedenih prostornih zona unutar granice obuhvata Plana prikazana je u sljedećoj tablici:

	Namjena površine - oznaka
	površina /ha
	%

	Stambena namjena – S1
	2,82
	23,50%

	Stambena namjena – S2
	2,55
	21,25%

	Stambena namjena – S3 
	0,85
	7,08%

	Mješovita namjena – pretežito stambena – M1 
	0,91
	7,58%

	Javna i društvena namjena (predškolska) – D3
	0,25
	2,08%

	Sportsko-rekreacijska namjena (šport) – R1
	0,32
	2,67%

	Javna zelena površina – Z1 
	0,24
	2,00%

	Zaštitna zelena površina – Z
	1,05
	8,75%

	Prometne površine i zone infrastrukturnih površina i sustava - IS
	3,01
	25,08%

	Ukupna površina obuhvata
	12,00
	100,00%



1.2. Razgraničavanje površina javnih i drugih namjena

Članak 
Planom utvrđen i naprijed definiran prostorni raspored zona pojedine namjene i razgraničavanje istih prikazan je u grafičkom prilogu plana na kartografskom prikazu Plana list 1. Korištenje i namjena površina u mjerilu u mjerilu 1:1000.
Ovakvim razgraničenjem formiraju se građevne  kazete (skupine čestica zemlje u posjedu jednog ili više vlasnika zemljišta), unutar kojih se mogu formirati nove građevne čestice sukladno uvjetima izgradnje i uređenja prostora utvrđenih ovim Planom i  to kao programsko-oblikovne i funkcionalne podcjeline.
Unutar građevnih kazeta utvrđene su površine unutar kojih je moguća gradnja i negradivi prostori.

Članak 
Linije razgraničenja javno-privatno (regulacijski pravci) definirani su rubom prometnice ili druge javne površine (Z , Z1) i sukladni su granicama građevnih čestica, koje se formiraju unutar pojedinih kazeta. Planirane prometnice u svojim koridorima tretiraju se kao javne površine.

Članak 
Svaka pojedina građevna čestica mora imati osigurani kolni i pješački pristup na prometnu površinu, minimalne širine pristupa 5,0 m.

Članak 
Najmanja dozvoljena udaljenost od susjedne međe može iznositi h/2, gdje je h visina građevine, ali ne može biti manja od 3m. Isto vrijedi i za pomoćne građevine na građevnoj čestici. Na istoj udaljenosti moraju biti istake na bočnoj ili stražnjoj fasadi građevine.

Članak 
Briše se.

Članak 
Građevinski pravac definira najmanju moguću udaljenost građevine od regulacijskog pravca i prikazan je grafičkim prilogom Plana (list 4. Način i uvjeti gradnje). Najmanje 30 % dužine fronte građevine mora biti na građevinskom pravcu.
Ukoliko se na prednjem pročelju građevine pojavi bilo kakva istaka (balkon, terasa) građevinski pravac je definiran njome.
Kod dogradnje postojećih građevina dograđeni dio u pravilu zadržava postojeći građevinski pravac ukoliko bi gradnjom na drugi način bio prekršen Planom propisan minimum.

Članak 
Prostor između građevinskog i regulacijskog pravca u pravilu se uređuje kao ukrasni vrt uz korištenje prvenstveno autohtonih biljnih vrsta. U ovom prostoru se mogu smjestiti parkirališne površine.
U zaštitnom pojasu javne ceste može se formirati negradivi dio građevne čestice s parkirališnim površinama, niskim zelenilom, ogradom i sl., ali na način da se ne smanji preglednost ceste i križanja.

Članak 
Prilikom projektiranja i definiranja tlocrta građevine u okviru zadanih normi, potrebno je uvažiti zatečenu situaciju i tlocrt građevine (izgrađeni dio građevne čestice) definirati na način da se sačuva postojeće kvalitetno visoko zelenilo. To će se dokazati odgovarajućom posebnom geodetskom podlogom u postupku ishođenja potrebnih odobrenja za gradnju.

Članak 
Ogradni zidovi mogu se graditi na udaljenosti najmanje od 1,5 m od ruba kolnika javne ceste.

Članak 
Na jednom uličnom potezu ograde moraju biti ujednačene visinski i upotrebom sličnih materijala od kojeg će se ograda izvesti. Donji dio ograde može biti masivan i izgrađen od čvrstih materijala, a gornji prozračan (rešetka, mreža, živica). Masivni dio ograde smije biti maksimalne visine 1,0 m, a ukupna visina ne smije biti viša od 2,0m.

Članak 
Sve prometnice definirane ovim Planom određuju se kao javne površine i bez urbanističko-arhitektonskih barijera u prostoru sukladno njihovoj kategorizaciji.

1.3. Oblikovanje građevina

Članak 
Oblikovanje građevina može se izvoditi korištenjem suvremenih i tradicionalnih materijala te korištenjem elemenata izvorne tradicionalne arhitekture.
Krov može biti tradicionalni-kosi (obložen kupom kanalicom, mediteran crijepom ili sl), ravan ili kombinacija.
Sljeme krova mora biti paralelno s pristupnom prometnicom (ulicom) tj. nije moguće okrenuti zabat građevine prema pristupnoj javno prometnoj površini. Ukoliko je raspon građevine veći od 8 m krov se izvodi na 4 vode ili kao ravan. 
Nagib kosog krova je od 18º do 22º.
Vijenac na kosom krovu može biti istaknut najviše 30 cm od ruba pročelja građevine, a na zabatu 10 cm.
U skladu s tradicionalnim i klasičnim načinom oblikovanja, izvedba svjetlarnika (luminara) preporuča se iznad crte vjenca, odmaknute od crte pročelja za min. 50 cm. 

Članak 
U slučaju kada se izvodi kameno pročelje, fuge se ne smiju isticati i moraju biti svijetle boje. Preporuča se korištenje autohtonog kamena, kao i izvedba dijelova pročelja u kamenu.

Članak 
Teren oko građevina, potporni zidovi, terase i sl. moraju se izvesti tako da ne narušavaju izgled naselja, te da se ne promijeni prirodno otjecanje vode na štetu susjedne čestice i građevina.
Maksimalna visina potpornog zida je 1,2 m.

Članak 
Na otvorenim površinama građevne čestice dozvoljena je postava odrina i nadstrešnica na kojima je moguća postava tendi.


2. UVJETI SMJEŠTAJA GRAĐEVINA GOSPODARSKIH DJELATNOSTI 

Članak 
Na prostoru unutar granica obuhvata Planom se ne dozvoljava  izgradnja i uređenje građevina iz skupine gospodarske djelatnosti.


3. UVJETI SMJEŠTAJA GRAĐEVINA DRUŠTVENIH DJELATNOSTI I ŠPORTSKO-REKREACIJSKIH GRAĐEVINA I SADŽAJA

Članak 
Na prostoru unutar granica obuhvata Planom se predviđa izgradnja i uređenje  sljedećih građevina i sadržaja društvene djelatnosti ;
· dječja ustanova (vrtić i jaslice)
· sportski tereni i igrališta sa pratećim sadržajima (svlačionice, spremište rekvizita i sl)
· dječja igrališta

Uvjeti za gradnju i uređenje dječjeg vrtića sa jaslicama
Članak 
Planom se utvrđuje gradnja i uređenje građevine dječjeg vrtića sa jaslicama na za to prethodno uređenoj građevinskoj čestici veličine cca 2500m2 u zoni društvenih djelatnosti ( D3).a po sljedećim uvjetima:
· oblik i veličina građevne čestice utvrđena je grafičkim prilogom Plana 
· građevna čestica mora imati pristup na javnu prometnu površinu u skladu sa uvjetima Plana ( širina kolnika minimalno 6 m) 
· maksimalni koeficijent izgrađenosti građevne čestice (kig) je 0,20. 
· maksimalni koeficijent iskoristivosti građevne čestice (kis) je 0,60
· maksimalni koeficijent iskoristivosti nadzemnih etaža (kisn) je 0,40
· Površina čestice za dječju ustanovu (vrtić i jaslice) određuje se prema kriteriju 25-40 m2 /djetetu 
· zgrada može imati podrum i 2 nadzemne etaže (Po+P+1),
· maksimalna  visina zgrade je 8,0 m
· minimalna udaljenost građevnog pravca od regulacijske crte je 10,0 m 
· prostor ispred zgrade (između građevnog pravca i regulacijske crte treba urediti kao ozelenjeni predvrt. 
· min. udaljenost od zgrade koja se nalazi na južnoj strani od budućeg vrtića mora biti najmanje tri visine te zgrade
· neizgrađeni dio čestice potrebno je prikladno oblikovati uređenjem igrališta i sadržaja za boravak i igru djece u skladu s propisanim standardima i pravilima struke (igralište mora biti na južnoj strani čestice)
· ograda čestice, osobito prema ulici, mora biti kvalitetno arhitektonski oblikovana. (može biti metalna, djelomice puna, kamena ili kombinirana, ali se preporuča da bude ozelenjena živicom)
· masivni dio ograde smije biti maksimalne visine 1,0 m, a ukupna visina ne smije biti viša od 2,0m
· min. 30 % parcele urediti u zaštitnom i ukrasnom zelenilu koristeći autohtone biljne vrste

Uvjeti za gradnju i uređenje zone sportsko-rekreacijske namjene (R1):
Članak 
U zoni sportsko-rekreacijske namjene Planom je dozvoljena izgradnja i uređenje sportskih terena i igrališta sa pratećim sadržajima,  a prema sljedećim uvjetima 
· min. površina građevne čestice je 800 m2
· sportske terene i igrališta moguće je graditi na zajedničkoj građevinskoj čestici ili je istu moguče podjeliti na više manjih  u skladu sa dinamikom izgradnje i uređenja prostora 
· najmanje 60% površine svake građevne čestice treba bude uređeno kao parkovni nasadi i prirodno zelenilo
· min. udaljenost  sportskih terena i igrališta  od regulacijske crte je 10,0 m 
· prostor od regulacijske crte do sportskih terena i igrališta treba urediti u ukrasnom i zaštitnom zelenilu 
· pomoćne građevine (svlačionice, snitarne čvorove i slično ) smjesti na sjevernom (unutarnjem) rubu zone 
· maksimalna katnost građevine je 1 nadzemna etaže P
· maksimalna visina građevine je 4,0 m 
· ukupna tlocrtna bruto površina zatvorenih i natkrivenih građevina može iznositi najviše 10% površine sportskih terena i sadržaja 

Članak 
Unutra građevinskog područja potrebno je osigurati površine za potrebe pasivne i aktivne rekreacije, gdje god je to racionalno moguće. Takve površine  moguće je osigurati unutar javnih zelenih površina i zaštitnih zelenih površina ali i unutar površina stambene i mješovite namjene

Članak 
Briše se.


4. UVJETI I NAČIN GRADNJE STAMBENIH GRAĐEVINA 

Članak 
Pod pojmom stambene građevine ovim se Planom podrazumjevaju građevine isključivo stambene namjene. 

Članak 
Urbanističkim planom određena je izgradnja stambenih građevina unutar zone stambene namjene (S1, S2 i S3) i zone mješovite namjene – pretežito stambene (M1).

Članak 
Na jednoj građevinskoj čestici Planom je dozvoljena gradnja samo jedne stambene građevine.
Pored glavne (stambene zgrade) na građevinskoj čestici Planom je dozvoljena izgradnja pomoćnih građevina (garaže, spremišta ljetne kuhinje, nadstrešnice i sl.) a prema uvjetima za gradnju pomoćnih građevina koje su sastavni dio ovih Odredbi.
Na ostataku građevinske čestice moguće je urediti  parkiralište, ukrasni vrt, dječje igralište sadržaje za odmor i rekreaciju i sl..

4.1. Stambena namjena(S)
Članak 
Unutar zone stambene (S) Planom  su određene tri podzone stambene gradnje (S1, S2, S3) ovisno o vrsti dozvoljene gradnje (prema uvjetima iz PPU Općine Bibinje).

Članak 
U zoni S1 dozvoljena je gradnja samostojećih stambenih građevina tip A slijedećim uvjetima:
· građevine može imati  najviše 2 stana.
· minimalna površina građevne čestice je 300 m2
· građevinska brutto površina ne prelazi 400 m2, a u koju se uračunava i površina pomoćnih građevina (garaža, kotlovnica, spremište, drvarnica i sl).
· maksimalna katnost  je  Po+Pr(S)+1+Pk
· maksimalna visina građevine je 8 m 
· maksimalni koeficjent izgrađenosti (kig) je  0,3, 
· maksimalni koeficjent iskoristivosti nadzemnih etaža (kisn)  je 0,9
· maksimalni koeficjent iskoristivosti (kis) je 1,2 
· [bookmark: OLE_LINK1][bookmark: OLE_LINK2]minimalna širina građevinske čestice na mjestu građevinskog pravca je 14m
U građevinska (bruto) površina površinu se uračunava i površina pomoćnih građevina (garaža, kotlovnica, drvarnica, spremišta, gospodarskih građevina i slično) ako se grade na istoj građevnoj čestici.
Krov može biti kosi ili kombinacija kosih krovnih ploha i ravnih prohodnih i neprohodnih terasa. Pokrov je crijep, a nagib od 18° do 22° zavisno o vrsti pokrova. Iznimno može biti veći nagib, ali ne veći od 26°.

Članak 
U zoni S2 dozvoljena je gradnja samostojećih stambenih građevina tip B pod slijedećim uvjetima:
· građevina može imati najviše 4 stana
· minimalna površina građevinske čestice je 500 m2
· građevinska brutto površina nadzemnih etaža ne prelazi 600 m2, a u koju se uračunava i površina pomoćnih građevina (garaža, kotlovnica, spremište, drvarnica i sl).
·  maksimalna katnost  je  Po + Pr(S)+1+Pk
· maksimalna visina građevine je 10 m 
· maksimalni koeficjent izgrađenosti (kig) je  0,3, 
· maksimalni koeficjent iskoristivosti nadzemnih etaža (kisn)  je 0,9
· maksimalni koeficjent iskoristivosti (kis) je 1,2 
· minimalna širina građevinske čestice na mjestu građevinskog pravca  je 14m
U građevinska (bruto) površina površinu se uračunava i površina pomoćnih građevina (garaža, kotlovnica, drvarnica, spremišta, gospodarskih građevina i slično) ako se grade na istoj građevnoj čestici.
Krov može biti kosi ili kombinacija kosih krovnih ploha i ravnih prohodnih i neprohodnih terasa. Pokrov je crijep, a nagib od 18° do 22° zavisno o vrsti pokrova.

Članak 
U zoni S3 dozvoljena je gradnja samostojećih stambenih građevina tip C pod slijedećim uvjetima:
· građevina može imati  najviše 6 stanova
· minimalna površina građevinske čestice je 600 m2
· građevinska brutto površina nadzemnih etaža ne prelazi 800 m2, a u koju se uračunava i površina pomoćnih građevina (garaža, kotlovnica, spremište, drvarnica i sl).
·  maksimalna katnost  je  Po+ Pr(S)+2+Pk
· maksimalna visina građevine je 11 m 
· maksimalni koeficjent izgrađenosti (kig) je  0,3, 
· maksimalni koeficjent iskoristivosti nadzemnih etaža (kisn)  je 1,2
· maksimalni koeficjent iskoristivosti (kis) je 1,5 
· minimalna širina građevinske čestice na mjestu građevinskog pravca je 14m
U građevinska (bruto) površina površinu se uračunava i površina pomoćnih građevina (garaža, kotlovnica, drvarnica, spremišta, gospodarskih građevina i slično) ako se grade na istoj građevnoj čestici.
Krov može biti kosi ili kombinacija kosih krovnih ploha i ravnih prohodnih i neprohodnih terasa. Pokrov je crijep, a nagib od 18° do 22° zavisno o vrsti pokrova.

4.2. Mješovita  namjena – pretežito stambena (M1)
Članak 
U zoni mješovite namjene –pretežito stambene (M1), mogu se graditi samostojeće stambene i stambeno-poslovne građevine na prethodno uređenim građevnim česticama prema uvjetima za gradnju stambenih zgrada tipa B. 
Ukupna građevinska površina poslovnih sadržaja ne smije preći 50 % površine zgrade. 
Pod poslovnim sadržajima (tihe i čiste djelatnosti bez opasnosti od požara i eksplozije) koji nisu u koliziji sa stanovanjem kao osnovnom namjenom unutar GP naselja  smatraju se slijedeće djelatnosti:
· različiti uredi, ordinacije, i druge slične djelatnosti, 
· obrtničke, trgovačke, uslužne i slične djelatnosti 
· ugostiteljsko-turističke djelatnosti (bez glazbe na otvorenom),
· javni i društvene sadržaji
Djelatnosti koje su potencijalni izvori buke i zagađenja okoliša (automehaničarske i limarske radionice, bravarije, stolarije, pilane, lakirnice, klesarske radionice i izrada plastike) nisu dozvoljene u ovoj zoni.

Članak 
Poslovni sadržaji navedeni u prethodnom članku mogu se graditi unutar svih etaža građevine, samo što na višim etažama ( osim prizemlja) mogu biti  različite uredske djelatnosti i liječničke ordinacije. 
Obrtničke, ugostiteljske , trgovačke, uslužne i slične djelatnosti moraju biti u prizemlju građevine.
Najmanje 20 % površine građevne čestice potrebno je urediti kao zaštitno zelenilo.

Članak 
Unutar obuhvata Plana mogu se postavljati kiosci, na mjestima predviđenim odlukama nadležnih tijela.

Članak 
Površina građevne čestice utvrđuje se parcelacijskim elaboratom u skladu s ovim Planom. Veličina građevne čestice može odstupati od propisanih minimuma do -5% ako tako zahtijevaju lokacijski uvjeti ili zbog usklađivanja s vlasništvom.

Članak 
Parkirališna mjesta moraju se osigurati na građevnoj čestici prema točki 5.1.1. Promet u mirovanju iz ovog Plana.

4.3. Pomoćne građevine
Članak 
Na građevnoj čestici uz stambene građevine mogu se graditi i pomoćne građevine koje moraju biti u funkciji glavne građevine.
Pomoćne građevine mogu biti garaže, spremišta, ljetne kuhinje, nadstrešnice i sl., 

Članak 
Pomoćne i gospodarske prostorije (spremišta, garaže i sl.) treba graditi isključivo u prizemljima građevina, a moguće je i kao zasebne građevine. Ako se pomoćne i gospodarske prostorije grade izvan građevina, mogu se graditi i na međi građevne čestice, po principu reciprociteta.
Ukoliko se građevina gradi na međi ne dozvoljava se otvaranje otvora prema susjednoj građevnoj čestici te mora zadovoljiti uvjete propisane za zaštitu od požara.
Visina pomoćnih građevina može iznositi najviše 3m, odnosno 4,5 m kada su udaljene od međe najmanje 3 m, dubine 6m, a krovište skošeno ili ravan krov s odvodom vode na vlastitu česticu.
Bazen za plivanje mora biti udaljen najmanje 3 m od međa građevne čestice. Unutar izgrađenog dijela građevinskog područja naselja bazen za plivanje može biti udaljen i manje od 3 m uz dokaze da se tako neće narušiti statička stabilnost okolnog terena i građevina.


5. UVJETI UREĐENJA ODNOSNO GRADNJE, REKONSTRUKCIJE I OPREMANJE PROMETNE, TELEKOMUNIKACIJSKE I KOMUNALNE MREŽE S PRIPADAJUĆIM OBJEKTIMA I POVRŠINAMA

5.1. Uvjeti gradnje prometne mreže
Članak 
Na kartografskom prikazu 2. PROMETNA, ULIČNA I KOMUNALNA INFRASTRUKTURNA MREŽA - 2a. Prometna infrastruktura prikazana je planirana ulična mreža.
Unutar površine infrastrukturne namjene mogu se graditi kolne, biciklističke i pješačke površine, parkirališta, zaštitno zelenilo i sl. te ostale infrastrukturne građevine (crpne stanice, upojni bunari, trafostanice i sl.), a sve u skladu sa grafičkim prilogom iz prethodnog stavka i uvjetima definiranim ovim odredbama.
Sadnja drvoreda predlaže se unutar pojasa prometnica gdje to omogućava njegova raspoloživa širina.
Ne mogu se graditi druge ulice od onih ucrtanih na kartografskom prikazu 2A.
Zbog neusklađenosti katastarskih podloga sa stvarnim stanjem, trase planiranih infrastrukturnih sustava treba prilagoditi stvarnom stanju na terenu.
Ukoliko planirana trasa prelazi preko postojeće izgradnje, potrebno ju je prilagoditi i izmaknuti.

Članak 
Priključak i prilaz na javnu cestu izvodi se temeljem odobrenja nadležne uprave za ceste, uz obavezno poštivanje Pravilnika o uvjetima za projektiranje i izgradnju priključka i prilaza na javnu cestu (NN 95/14). Moguće je graditi priključak preko zaštitnog zelenog pojasa radi ostvarivanja priključka građevne čestice na prometnicu.
Ograničenja unutar zaštitnih pojaseva ceste primjenjuju se u skladu sa Zakonom o cestama i uvjetima nadležnog javnopravnog tijela koje upravlja cestom. 
U slučaju kada se građevna čestica nalazi  uz spoj cesta  različitog značaja, prilaz na česticu se obavezno ostvaruje preko ceste nižeg značaja.

Članak 
Na području obuhvata Plana, u zaštitnom pojasu javne ceste nije moguće graditi servisne građevine kao benzinske postaje, odmorišta ili slično.

Članak 
Prilikom gradnje novih dionica ceste ili rekonstrukcije postojećih potrebno je u cjelosti očuvati krajobrazne vrijednosti područja, prilagođavanjem trase prirodnim oblicima terena uz minimalno korištenje usjeka, nasipa i podzida, koje je potrebno sanirati i oblikovati ozelenjavanjem i sl.
Nivelacija objekata mora respektirati nivelacijske karakteristike terena i karakteristične profile prometnih koridora.

Članak 
U zaštitnom pojasu prometnice može se formirati negradivi dio građevinske čestice s parkirališnim površinama, niskim zelenilom, ogradom i sl., ali na način da se ne smanji preglednost ceste i križanja.

Članak 
Građevine koje će se graditi uz državne, županijske i lokalne ceste ne smiju biti na udaljenosti manjoj od udaljenosti određene posebnim propisima o javnim cestama.

Članak 
Prometnice i prometne površine potrebno je izvesti s odgovarajućim uzdužnim i poprečnim padovima kako bi se oborinska voda što prije odvela sa istih.

Članak 
Svi potrebni radovi na izradi kolničke konstrukcije kao i kvalitetu primjenjenih materijala moraju biti u skladu s  HR normama i standardima.

Članak 
Prometnu signalizaciju (vertikalnu i horizontalnu) potrebno je predvidjeti i izvesti u skladu s Pravilnikom o prometnim znakovima, opremi i signalizaciji na cestama (NN 33/05, NN 64/05-ispravak, 155/05, 14/11)

Članak 
Prometnice se određuju kao javne površine bez urbanističko-arhitektonskih barijera.

5.1.1. Promet u mirovanju
Članak 
Promet u mirovanju treba rješiti parkirališnim i garažnim prostorom u skladu s namjenom i kapacitetom pojedinih planiranih prostornih sadržaja.
Promet u mirovanje se zbrinjava unutar građevne čestice svake građevine.
Parkirališna mjesta se mogu smjestiti unutar podzemnih etaža koje će služiti isključivo zbrinjavanju vozila u mirovanju. U tom slučaju potrebno je osigurati poseban pristup širine 3,5 m, a najniža kota toga pristupa se ne računa u visinu stambene građevine

Članak 
Broj i organizacija parkirališnih mjesta, te uvjeti gradnje, treba riješiti primjenom normativa utvrđenih PPUO Bibinje, minimalni broj parkirališnih mjesta utvrđen je po slijedećoj tablici:
	Namjena
	Broj parkirališnih/garažnih mjesta

	STANOVANJE
	1,5 PM/stan, a najmanje 2 PM na građevnoj  čestici

	UGOSTITELJSKI SADRŽAJI
	1 PM na 4 sjedala

	TRGOVINE 
	1 PM na 15 m2 bruto izgrađene prodajne površine

	DRUŠTVENA NAMJENA 
Škole i dječje ustanove

Sportske dvorane i igrališta
	
2 PM na svaku učionicu ili grupu djece + 10 PM za škole + 5 PM za ostale dječje
1 PM na 10 sjedala

	ZDRAVSTVENA NAMJENA 
	1 PM na 4 zaposlena u smjeni, 2 PM po ambulanti za pacijente i 1 PM za svako vozilo

	OSTALI PRATEĆI SADRŽAJI
	1 PM na 3 zaposlenau smjeni



Članak 
Uređenje parkirališnog prostora unutar građevne čestice treba provesti na način da se primjenom zaštitnog zelenila (hortikulturnim i vrtno-tehničkim uređenjem sadnjom visokog i niskog zelenila) odvoji od građevina na građevnoj čestici i susjedne izgradnje, a dopušteno je i njegovo natkrivanje pergolom i slično.

5.1.2. Trgovi i druge veće pješačke površine
Članak 
Pješačke površine unutar obuhvata Plana (nogostupi, šetnice, parkovni putovi i sl) definirati će se projektnim rješenjem prometnica, te projektima hortikulturnog uređenja javnih i zaštitnih zelenih površina. Tim će se rješenjima definirati oblik i konstruktivni elementi pješačkih površina. Navedena rješenja mogu odstupati od planiranih pješačkih koridora i površina definiranih grafičkim prilogom ovog Plana ako uvjeti na terenu tako diktiraju, i ako će se postići kvalitetnije rješenje po okolišu, funkcionalnosti i estetici.

5.1.3. Površine za javni prijevoz (stajališta)
Članak 
Unutar obuhvata Plana  predviđa se jedno autobusno stajalište na javnoj prometnici D8 kao što je ucrtano na kartografskom prikazu 2. PROMETNA, ULIČNA I KOMUNALNA INFRASTRUKTURNA MREŽA - 2a. Prometna infrastruktura. 

5.1.4. Željeznički promet
Članak 
Planom višeg reda, PPUO Bibinje se predviđa izmještanje željezničke pruge iz naselja, te je temeljem stručne podloge HŽ-a rezerviran koridor za novu magistralnu prugu širine 200 m, a što je izvan granica obuhvata plana. 
Do izmještanja  iste uz magistralnu pomoćnu prugu određen je pružni pojas širine 6m u naselju od osi kolosjeka, u kojima se gradnja određuje uvjetima, tj. Suglasnošću nadležnog Ministarstva i javnopravnog tijela.

5.1.5. Uvjeti za nesmetano kretanje osoba smanjene pokretljivosti
Članak 
Planom  se za sve građane, bez obzira na dob i vrstu poteškoća u kretanju, predviđa osiguranje nesmetanog pristupa svim javnim površinama.
Sve prometne površine trebaju biti izvedene bez arhitektonskih barijera tako da na njima nema zapreka za kretanje niti jedne kategorije stanovništva.

5.2. Uvjeti gradnje telekomunikacijske mreže

5.2.1. Uvjeti gradnje fiksne telekomunikacijske mreže
Članak 
Planom se osiguravaju uvjeti za gradnju distributivne telefonske kanalizacije (DTK) do svake postojeće i novoplanirane građevine unutar zone.
[bookmark: _Hlk35795513]DTK mreža i kabeli se većinom izvode podzemno u koridoru planiranih prometnica jednostrano, prema grafičkom prilogu Plana (list 2.B). Ako se planira i provode izvan prometnica, trebaju se provoditi na način da ne onemogućavaju gradnju na građevinskim česticama, odnosno izvođenje drugih instalacija. Plan dopušta određeno odstupanje trase u slučaju da se ne mogu zadovoljiti pravno-imovinski ili tehnički problemi. 
Projektiranje i izvođenje telekomunikacijske (TK) infrastrukture rješava se sukladno posebnim propisima, a prema rješenjima ovog Plana. Građevine TK infrastrukture mogu se rješavati kao samostalne građevine na vlastitim građevinskim česticama ili unutar drugih građevina kao samostalne funkcionalne cjeline. 
DTK kanalizacija izvesti će se sa  montažnim betonskim zdencima minimalne veličine D1 i PEHD cijevima minimalnog profila Ø50mm. Minimalni kapacitet magistralnih trasa mora iznositi 4 x PEHD Ø50mm, dok kod sporednih pravaca i priključaka kapacitet mora iznositi minimalno 2 x PEHD Ø50mm. Debljina nadsloja iznad DTK kanalizacije mora iznositi minimalno 70cm. Prijelazi preko ceste moraju se vršti pod kutem većim od 45°. Kod kanalizacije koja se polaže u kolnik potrebno je cijevi kanalizacije dodatno mehanički zaštititi dodatnim slojem betona minimalne debljine 25cm ispod završnog sloja prometnice te predvidjeti zdence s poklopcima minimalne izdržljivosti 400kN.
Postojeće TK instalacije koje priječe izgradnji druge komunalne infrastrukture će se izmjestiti u nogostupu budućih prometnica na način kako je prikazano u grafičkom dijelu plana.
[bookmark: _Hlk35801357]Nadzemne instalacije TK mreže (nadzemni vodovi i stupovi) dopušteni su samo zapadno od državne prometnice D8 gdje tehnički ili pravno-imovinski problemi ne dopuštaju izvođenje podzemnih TK instalacija. 
Plan dopušta montažu komunikacijskih-distributivnih čvorova kabinetskog tipa za koju je potrebno osigurati elektroenergetski priključak, ali nije potrebno formirati novu katastarsku česticu. Točne lokacije i dimenzije distributivnih čvorova odredit će se prilikom izrade glavnog projekta.
Planom se predviđa mogućnost smještaja telekomunikacijske opreme (ulični kabineti, govornice) na javnim površinama na način da ne ometaju kolni i pješački promet ta da ne narušavaju integritet javnih površina.

5.2.2. Uvjeti gradnje pokretne komunikacijske mreže
Članak 
U razvoju postojećih javnih sustava pokretnih komunikacija planira se daljnje poboljšanje pokrivanja signala, povećanje kapaciteta mreža i uvođenje novih usluga te tehnologija (sustavi slijedećih generacija). U skladu sa navedenim, na području Plana omogućeno je postavljanje elektroničke komunikacijske infrastrukture pokretne mreže i povezane opreme smještanjem na fasade ili na krovne prihvate objekata uz prethodnu dozvolu nadležnih tijela. Samostojeći stupovi za prihvat elektroničke komunikacijske infrastrukture pokretne mreže nisu predviđeni ovim Planom.
Elektronička komunikacijska infrastruktura pokretne mreže i pripadna oprema smije se postavljati na lokalitetima koji nisu u sukobu sa smjernicama zaštite prirode (narušavanje krajobraznih vrijednosti) i nepokretnih kulturnih dobara, prema zakonskim odredbama i posebnim uvjetima pravnih osoba s javnim ovlastima te mjerodavnih službi zaštite.

5.2.3. Uvjeti gradnje radio i TV sustava veza
Članak 
Na području obuhvata Plana, ne planiraju se graditi građevine za RTV odašiljače, pretvarače i sustave veza.

5.3. Uvjeti gradnje komunalne infrastrukturne mreže

5.3.1. Elektroopskrba
Članak 
Za svaku postojeću i novoplaniranu građevinu mora biti osiguran priključak na elektroenergetsku mrežu. Elektroenergetska mreža se projektira i izvodi sukladno posebnim propisima i prema Planskim rješenjima. Načelni prikaz trase elektroenergetskih kabela prikazan je u grafičkom dijelu plana (list 2.B). Plan dopušta odstupanje trase u slučaju da se ne mogu zadovoljiti pravno-imovinski ili tehnički problemi.

Članak 
Planom se osiguravaju uvjeti za gradnju transformatorskih stanica koje će se graditi kao samostojeće tipske kompaktne betonske transformatorske stanice kabelske izvedbe ili u sklopu novih građevina . U skladu sa PPUO-om općine Bibinje za planirane samostojeće transformatorske stanice potrebno je formirati građevinsku česticu, s osiguranim pristupom na javnoprometnu površinu, te da udaljenost od kolnika iznosi najmanje 3,0m, a od susjedne međe najmanje 1,0m i najmanje površine od 40,0m2.
Ukoliko se pokaže potreba za dodatnom količinom električne energije moguća je dodatna izgradnja trafostanica unutar površina ostalih namjena što se neće smatrati izmjenom ovoga Plana.

[bookmark: _Hlk35802299][bookmark: _Hlk35796685]Napajanje potrošača unutar Zone će se izvršiti iz postojeće trafostanice TS 10(20)/0,4kV BUGARIJINI BORI 1 (koja se nalazi unutar Zone), iz postojeće trafostanice TS 10(20)/0,4kV BIBINJE 4 (koja se nalazi zapadno od Zone) te iz buduće trafostanice TS 10(20)/0,4kV BUGARIJINI BORI 2 (minimalni kapacitet 1x1000kVA). Načelna pozicija buduće trafostanice TS 10(20)/0,4kV BUGARIJINI BORI 2 prikazana je u u grafičkom dijelu plana (list 2.B). Plan dopušta određeno odstupanje pozicije novoprojektirane trafostanice u slučaju da se ne mogu zadovoljiti pravno-imovinski ili tehnički problemi.
Za one nove kupce električne energije koji zahtijevaju vršnu snagu koja se ne može osigurati iz obližnjih postojećih ili planiranih trafostanica, treba osigurati lokaciju za novu trafostanicu 10(20)/0,4 kV unutar površine bilo koje namjene.

1. Srednjenaponska mreža
Članak 
[bookmark: _Hlk35798322]Kroz obuhvat zone prolazit će se dio srednjenaponskog (SN) kabelskog raspleta iz trafostanice TS 110/10(20)-35/10(20)kV ZADAR ISTOK, koja se nalazi sjeverno od predmetne Zone. Kabelski rasplet uključuje 8 kabela naponske razine 10(20)kV te 1 kabel naponske razine 35kV. Navedeni kabelski rasplet će se položiti u nogostupima, zelenim površinama te u kolniku prometnica na način da ne ometa gradnju na građevinskim česticama ili gradnju ostale komunalne infrastrukture. Unutar zone na novi rasplet priključit će se postojeća trafostanica TS 10(20)/0,4kV BUGARIJINI BORI 1 te buduća trafostanica TS 10(20)/0,4kV BUGARIJINI BORI 2 (kabelska veza 10(20)kV TS 110/10(20)-35/10(20)kV ZADAR ISTOK - TS 10(20)/0,4 kV ZLATNA LUKA 1).
[bookmark: _Hlk35798820]Planom je predviđena demontaža ili izmještanje svih postojećih SN instalacija (podzemnih i nadzemnih) koje se ne uklapaju u novoprojektirano prometno rješenje Plana, ometaju gradnju na građevinskim česticama ili ometaju gradnju druge komunalne infrastrukture.
SN kabeli će se polagati u zajedničke rovove sa niskonaponskim (NN) kabelima. Koristit će se kabeli kao tip NA2XS(F)2Y s minimalnim presjekom 3x(1x185mm2) Uz SN kabel potrebno je položiti uzemljivačko bakreno uže presjeka 50mm2 i PEHD cijev promjera 50mm za provlačenje optičkog kabela. Načelni prikaz trasa SN kabela prikazan je u grafičkom dijelu Plana (list 2.B). Plan dopušta određeno odstupanje trase u slučaju da se ne mogu zadovoljiti pravno-imovinski ili tehnički problemi.

5.3.1.1. Niskonaponska mreža
Članak 
Planom je predviđena gradnja ili rekonstrukcija podzemne niskonaponske mreže sa kabelima tipa NA2XY sa sljedećim presjecima:
· za magistralne vodove koristiti kabel minimalnog presjeka 4x150mm2
· za kućne priključke koristiti kabel minimalnog presjeka 4x35mm2
[bookmark: _Hlk35800489]Planom je predviđena demontaža ili izmještanje svih postojećih NN instalacija (podzemnih i nadzemnih) koje se ne uklapaju u novoprojektirano prometno rješenje Plana, ometaju gradnju na građevinskim česticama ili ometaju gradnju druge komunalne infrastrukture.

[bookmark: _Hlk35798551]Kabeli niskonaponske mreže će se većinom položiti u koridoru planiranih prometnica u zajednički kabelski rov sa kabelima SN mreže i javne rasvjete, kako je prikazano u grafičkom dijelu Plana (list 2.B). Plan dopušta određeno odstupanje trase u slučaju da se ne mogu zadovoljiti pravno-imovinski ili tehnički problemi.

5.3.1.2. Javna rasvjeta
Članak 
Planom je predviđena javna rasvjeta planiranih prometnica prema grafičkom prilogu Plana (list 2.B.). Za napajanje javne rasvjete koristiti će se kabel tipa NA2XY 4x25mm2, a kao uzemljivač bakreno uže Cu 50mm2. Načelni prikaz trase javne rasvjete prikazan je u grafičkom dijelu Plana (list 2.B). Plan dopušta određeno odstupanje trase u slučaju da se ne mogu zadovoljiti pravno-imovinski ili tehnički problemi.
Mjerenje potrošnje javne rasvjete izvesti u zasebnom ormaru smještenom pored trafostanica.
Vrsta stupova, visina i razmještaj u prostoru kao i odabir rasvjetne armature biti će određenu u glavnom projektu nakon provedenog svijetlotehničkog proračuna. Javnu rasvjetu potrebno je prilagoditi cjelokupnom uređenju okoliša.
Za potrebe sustava javne rasvjete u zoni obuhvata potrebno je omogućiti  postavljanje posebnih stupova radi korištenja sunčeve energije kao izvor napajanja.
Planom je predviđena demontaža ili izmještanje svih postojećih instalacija javne rasvjete koje se ne uklapaju u novoprojektirano prometno rješenje Plana, ometaju gradnju na građevinskim česticama ili ometaju gradnju druge komunalne infrastrukture.

5.3.1.3. Osiguranje i zaštita
Članak 
Niskonaponska mreža i javna rasvjeta će se osigurati od preopterećenja i kratkog spoja osiguračima u trafostanicama, niskonaponskim ormarima i rasvjetnim stupovima prema proračunu provedenom u glavnom projektu.

1. Uvjeti izvođenja elektroenergetskih instalacija
Članak 
Trase elektroenergetskih kabela treba uskladiti gdje god je to moguće tako da se polažu u zajedničke kanale dubine 0,8m, odnosno 1,2m pri prijelazu trase preko prometnice. 
U zajedničkom kabelskom kanalu trebaju se zadovoljiti minimalni međusobni razmaci za kabele. Prilikom polaganja kabela u zajednički rov oko kabela je potrebno položiti u pješčanu posteljicu, a prilikom prijelaza preko prometnica kabele treba zaštiti uvlačenjem u PVC ili PEHD cijevi promjera Ø200, Ø160 ili Ø110mm koji se oblažu slojem betona C8/10 od minimalno 10cm. Kabeli položeni u cesti se dodatno zaštičuju slojem betona C16/20 u iznosu od 25cm prije postavljanja završnog sloja prometnice. Iznad kabela se postavljaju PVC štitnici (osim kod prijelaza preko ceste) i traka za upozorenje. U isti kanal se polaže i bakreno uzemljivačko uže 50mm2, s kojim se spajaju metalni dijelovi mreže i zaštitna sabirnica u razvodnim ormarima.
Kod paralelnog polaganja i križanja elektroenergetskih vodova s drugim instalacijama mora se poštivati sljedeće:
· Paraleno polaganje s telekomunikacijskim instalacijama mora biti na minimalnom razmaku od 1,0m u horizontalnoj projekciji.
· Križanje s telekomunikacijskim instalacijama mora biti na minimalnoj visini od 0,3m za vodove do 1kV te 0,5m za vodove preko 1kV, a kut križanja ne manji od 45º.
· Paraleno polaganje s vodovodnim instalacijama mora biti na minimalnom razmaku od 1,0m u horizontalnoj projekciji za NN vodove, a za SN vodove 1,5m.
· Križanje s vodovodnim instalacijama mora biti na minimalnoj visini od 0,5m, a kut križanja ne manji od 45º.
· Paraleno polaganje s instalacijama odvodnje mora biti na minimalnom razmaku od 0,5m u horizontalnoj projekciji.
· Križanje s instalacijama odvodnje mora biti na minimalnoj visini od 0,5m, a kut križanja ne manji od 45º.

5.3.2. Vodnogospodarski sustav 
Članak 
Planom se određuje izgradnja građevina i uređaja za:  
-  vodoopskrbu 
-  odvodnju sanitarnih i oborinskih voda 
Vodnogospodarski sustav prikazan je na kartografskom prikazu broj 2.C. “Prometna, ulična i komunalna infrastrukturna mreža - Vodnogospodarski  sustav” UPU-a stambene zone „Bugarija bori“ u mjerilu  1:1000. 

Položaj vodova, građevina i uređaja vodnogospodarskog sustava načelan je i konačno će se odrediti u postupku izdavanja lokacijskih uvjeta, prema uvjetima odgovarajućih službi u nadležnim jedinicama lokalne samouprave, važećim propisima i stvarnim mogućnostima na terenu. Promjene ne mogu biti takve da onemoguće izvedbu cjelovitog rješenja predviđenog ovim planom.  

5.3.2.1.  Vodoopskrba 
Članak 77.a
Predmetnim područjem prolazi trasa magistralnog vodoopskrbnog cjevovoda od čeličnih cijevi DN 457 mm. Planom je predviđen koridor širine 10 m  za njegovu zaštitu. Koridor je vidljiv u grafičkom dijelu plana list 3 Uvjeti korištenja, uređenja i zaštite površina. 
Vodovodna mreža na području predmetnog Plana podjeljena je u dvije odvojene cjeline. 
Područje sjeveroistočno od (iznad) državne ceste D-8 će se opskrbiti iz magistralnog čeličnog cjevovoda vanjskog promjera DN 457 mm, a područje jugozapadno od nje iz vodovodne mreže, odnosno neposredno ili posredno iz glavnog mrežnog AC i PVC cjevovoda DN 250 / DN 225 mm.
Vodoopskrbni sustav (postojeći s prijedlogom rekonstrukcije i izmještanja te planirani vodovi) prikazani su na kartografskom prikazu broj 2.C "Vodnogospodarski sustav" u mjerilu   1:1000.

Članak 
Za opskrbu viših dijelova planskog područja, trafostanice Zadar Istok i servisnog ulaza za tunel u sklopu željezničke zaobilaznice određuje se izgradnja hidrostanice s postrojenjem od najmanje tri crpke i s frekventnom regulacijom.
U vezi s tim, u fazi razrade projektne dokumentacije mora se još dodatno analizirati odabir crpki radi prilagodbe funkcionalnom rješenju i računskim protocima, što se mora obraditi hidrauličkim proračunom.   

Članak 
Planom se određuje premještanje postojećeg regulatora tlaka koji se nalazi u oknu spoja cjevovoda DN 250 i DN 225 mm na drugo mjesto nizvodne i niže izvanplanske mreže.   

Članak 
Konačni vodoopskrbni podsustav treba izgraditi sa svim pratećim vodnim građevinama te primjenom kriterija racionalnog korištenja postojećih sustava vodoopskrbe, što podrazumijeva rješenje distribucije u okviru minimuma dopuštenih gubitaka vode, svođenje potrošnje vode na stvarne potrebe komunalnog standarda i dr.
[bookmark: _Hlk33994307]Vodovodne mreže treba projektirati i izgraditi tehnički ispravno, tj. zatražiti početne podatke i posebne tehničke uvjete za projektiranje vodovodnih instalacija od Vodovoda d.o.o. Zadar te projektnu dokumentaciju uskladiti sa predmetnim uvjetima kako bi iste u budućnosti mogle biti dio jedinstvenog sustava.

Nije dozvoljeno projektiranje i građenje vodoopskrbne mreže na način kojim bi se štetilo građenju građevina na građevnim parcelama (dijagonalno i sl.) kako bi se spriječilo eventualno naknadno izmještanje uvjetovano gradnjom planirane građevine.

Članak 
Planirane vodoopskrbne cjevovode treba polagati unutar koridora javnih prometnih površina koristeći pri tom prvi podzemni spoj prvenstveno ispod pločnika ili razdjelnih pojaseva zelenila. 
Gdje to usljed određenih okolnosti nije moguće, polaganje cjevovoda treba vršiti ispod površine kolnika. 
Iznimno, na mjestima gdje bi sukladno predloženim načelnim poprečnim profilima ulica izmještanje postojećih cjevovodova sa postojećih trasa na planske bilo neznatno (paralelno pomicanje za npr. 1m), trase postojećih se zadržavaju. 

Članak 
Određuje se izgradnja vanjske hidrantske mreže na vodovodnoj mreži u skladu s važećim propisima. 
Mreža vodoopskrbnih cjevovoda treba osigurati potrebne količine sanitarne i protupožarne vode te postojeću izgrađenu vanjsku hidrantsku mrežu upotpuniti sa istom na mjestima nadogradnje vodoopskrbnog sustava. Hidrante treba projektirati kao nadzemne ili podzemne i postavljati ih izvan prometnih površina.
Hidrante treba postaviti u zeleni pojas prometnice ili na vanjski rub pješačkog hodnika na razmaku određenom Pravilnikom o hidrantskoj mreži za gašenje požara (NN 08/06).

Članak 
Minimalna dubina ugradnja vodoopskrbnog cjevovoda je 1,00 m od kote uređenog terena. 
Vertikalni razmak vodoopskrbnog cjevovoda u odnosu na druge instalacije treba biti najmanje 50 cm računajući od tjemena odnosno do dna cijevi, a najmanja horizontalna udaljenost od drugih ukopanih instalacija iznosi:  
-  od kanalizacije   -  najmanje 2,0-3,0 m 
-  od visokonaponskog kabela   -  najmanje 1,5 m 
-  od niskonaponskog kabela   -  najmanje 1,0 m 
-  od TK voda   -  najmanje 1,0 m
-  od plinovoda najmanje 1,0 m
Sve građevine vodoopskrbnog sustava treba projektirati  i izvest sukladno zakonskoj regulativi, te hrvatskim normama. 

Članak 
U skladu sa Zakonom o prostornom uređenju i Zakonom o gradnji prije izgradnje cjelokupne javne vodovodne mreže na području obuhvata ovog Plana, ili pojedinih dionica iste, kao i za razvodne cjevovode za priključke pojedinih građevina na osnovnu uličnu vodovodnu mrežu treba ishoditi lokacijsku i/ili građevinsku dozvolu. 
Projektna dokumentacija mora sadržavati sve pisane i crtane priloge u potrebnom opsegu i razini tako da isti budu u skladu s važećim zakonskim propisima i uvjetima mjerodavnih institucija koji će se dobiti u postupku ishođenja lokacijske dozvole, odnosno građevinske dozvole.

5.3.2.2.  Odvodnja otpadnih voda 
Članak 
[bookmark: _Hlk33994569]Na temelju rješenja danog u Prostornom planu uređenja općine Bibinje te rješenja sustava odvodnje iz Idejnog projekta sustava odvodnje otpadnih voda Bibinje-Sukošan (HIDROPROJEKT-ING d.o.o. Zagreb, 2007.) predviđa se izgradnja razdjelnog sustava odvodnje na području obuhvata predmetnog Plana i uređenje sustava odvodnje fekalnih otpadnih voda područja Plana pa je nakon izgradnje sustava odvodnje šireg područja moguće priključenje predmetne zone na sustav javne kanalizacije.

Odvodnja sjeveroistočno od (iznad) državne ceste D-8 riješit će se spajanjem na javni sustav odvodnje otpadnih voda Bibinje-Sukošan nakon njegove izgradnje, kao i područje jugozapadno od (ispod) nje. 
[bookmark: _Hlk33994855]Dok se ne izgradi planom predviđena sanitarna kanalizacijska mreža odvodnja pojedinačnih objekata do 10 ES vršit će se prihvatom otpadnih voda u vodonepropusnim sabirnim jamama. Otpadne vode iz vodonepropusnih sabirnih jama, pod uvjetom da zadovoljavaju svojim sastavom, prazne se putem nadležnog komunalnog poduzeća na deponij određen od strane nadležnih službi. Za veće objekte (preko 10 ES) obvezna je izgradnja suvremenih uređaja za sustavno kondicioniranje otpadnih voda prije upuštanja istih u teren putem upojnih bunara na samoj parceli.
Vodonepropusna sabirna jama, tj. suvremeni uređaj za pročišćavanje otpadnih voda mora biti izgrađen na način: 
- da uređaj bude izveden nepropusno za okolni teren
- da se locira izvan zaštitnog pojasa prometnice
- da od susjedne građevinske čestice bude udaljen minimalno 2,0 m
- da je omogućen kolni pristup radi čišćenja

Svi potrošači koji ispuštaju otpadne vode kvalitete različite od standarda komunalnih otpadnih voda obvezni su izvršiti predtretman otpadnih voda do standarda komunalnih otpadnih voda prije priključenja na kanalizacijsku mrežu.

Članak 
Sve planirane cjevovode javne odvodnje predviđeno je polagati u koridorima prometnih površina. 
S obzirom na topografiju terena na kojem se Plan nalazi, odvodnja se rješava gravitacijskim putem. 

Članak 
Određuje se zbrinjavanje oborinskih voda na građevinskim parcelama pojedinih investitora zbog rasterećenja javnog sustava odvodnje oborinske vode. 

Oborinske krovne vode mogu se direktno upuštati u tlo ili sakupljati u odgovarajućim rezervoarima uz primjenu najboljih tehničkih rješenja za prihvaćanje i pročišćavanje namjenjenim za vodoopskrbu. 

Oborinske vode sa parkirališta i manipulativnih površina treba primarno pročistiti u separatorima ulja i masti prije ispuštanja u tlo. 

Vode sa javnih prometnica mogu se direktno upuštati u tlo preko upojnih bunara u zelenim površinama na pozicijama prikazanim u grafičkom prilogu 2C-Vodnogospodarski sustav.

Članak 
Za novoplaniranu kanalizacijsku mrežu unutar obuhvata ovog Plana treba primijeniti kao minimalne  sljedeće profile glavnih kolektora:  250mm za fekalnu kanalizacijsku mrežu, 300mm za oborinsku kanalizacijsku mrežu. 
Za cjelokupnu vodonepropusnu kanalizacijsku mrežu na obuhvatu ovog Plana mora se izraditi odgovarajuća projektna dokumentacija u kojoj će se provesti detaljan hidraulički proračun kanalizacijske mreže (sanitarnih i oborinskih voda). Projektna dokumentacija mora sadržavati sve pisane i crtane priloge u potrebnom opsegu i razini tako da isti budu u skladu s važećim zakonskim propisima i uvjetima mjerodavnih institucija koji će se dobiti u postupku ishođenja lokacijske, odnosno građevinske dozvole.

Trase svih kolektora moraju se položiti na horizontalnoj udaljenosti od minimum 2,0-3,0 m od vodovodne mreže. Kod kontrolnih okana ova udaljenost mora biti min. 1,0 m. Kanalizacijske cijevi moraju biti položene ispod vodovodnih.
Svi kolektori, priključci i slivnici moraju se izvesti od kvalitetnog vodonepropusnog materijala. Kolektori se moraju položiti na dubinu koja će omogućiti priključak svih okolnih prostornih sadržaja na kanalizacijsku mrežu. Dubina polaganja kolektora na prometnim površinama mora iznositi min. 1,2 m od tjemena cijevi do gornje razine kolnika. U protivnom tjemena cijevi kolektora moraju se zaštititi armiranobetonskim slojem adekvatne debljine u punoj širini rova.

Dno rova na koje se polažu kanalizacijske cijevi, te nadsloj iznad tjemena cijevi, mora se izvesti od kvalitetnog sitnozrnatog materijala i zbiti na zahtijevani modul stišljivosti.
Na kontrolnim oknima duž prometnica moraju se predvidjeti lijevanoželjezni poklopci teškog tipa.


6. UVJETI UREĐENJA JAVNIH ZELENIH POVRŠINA 

Članak 
U sklopu obuhvata Plana određene su javne zelene površine (Z1) i zaštitne zelene površine (Z), kao što je prikazano na kartografskom prikazu 1. Korištenje i namjena površina.
Te se površine uređuju, u pravilu, sadnjom i održavanjem visokog i parternog zelenila i drvoreda.

Članak 
Zaštitne zelene površine (Z) planirane su duž državne prometnicu D8 u najširem koridoru, ali i uz ostale novolplanirane prometnice unutar zone obuhvata.
Zaštitno zelenilo formirati će se prvenstveno uređenjem zatečenog kvalitetnog visokog i niskog raslinja, a gdje je to nužno sadnjom novog autohtonih biljnih vrsta (alepski bor, crnika i sl.) pri čemu će se funkcija vizualne zaštite osigurati sadnjom ukrasnog grmolikog bilja. 
To je uglavnom negradiv  prostor oblikovan radi potrebe zaštite okoliša. U ovim zonama mogu, postavljati paviljoni, i uređivati pješačke šetnice biciklističke i trim staze i sl, pod uvjetom da njihova ukupna površina ne prelazi 10 % površine zelenila.

Članak 
Javne zelene površine (Z1) su funkcionalne zelene zone, uglavnom travnate površine u kombinaciji sa kvalitetnim zatečenim visokim i niskim raslinjem, koje će oblikovati dječja igrališta i prateće površine u funkciji odmora i rekreacije.
Zone javnog zelenila sa dječjim igralištima planirane su uz površine pretežno ili isključivo stambene namjene sa kojima čine funkcionalni cjelinu  U ovim zonama Planom je dozvoljeno graditi i uređivati dječja igrališta, rekreacijske površine,  paviljone, nadstrešnice i sl., pod uvjetom da njihova ukupna površina ne prelazi 10 % površine zelenila.

Članak 
Obuhvat Plana  treba opremiti kvalitetnim elementima urbane opreme i urbanog mobilijara i to kako sljedi::
-	elementima vizualnih komunikacija,
-	elementima javne rasvjete,
-	klupama za sjedenje,
-	kioscima za prodaju tiska,
-	koševima za otpatke,
-	opremom za dječja igrališta,
-	nadstrešnicama,
-	drugim elementima urbane opreme i urbanog mobilijara.
Svi navedeni elementi urbane opreme moraju naglasiti posebnost i pridonijeti prepoznatljivosti prostora.
Elemente urbane opreme na građevnim česticama stambene i mješovite namjene osigurat će investitori.


7. MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI 

Članak 
Na području obuhvata Plana nema zakonskih niti planski kategorija zaštite prirodnih vrijednosti (prema Zakonu o zaštiti prirode NN 70/05). 

Članak 
Na prostoru unutar granica obuhvata Plana nema registriranih ni evidentiranih kulturnih dobara. 
Ako se pri izvođenju građevinskih ili bilo kojih drugih radova koji se obavljaju na površini ili ispod površine tla, naiđe na arheološko nalazište ili nalaze, osoba koja izvodi radove dužna je prekinuti radove i o nalazu bez odgađanja obavijestiti nadležno tijelo.

Članak 
Ambijentalne vrijednosti predmetnog područja čuvaju se povoljnim odnosom uređenog i ozelenjenog prostora. Stoga je potrebno sve predviđene površine ozeleniti visokim ili niskim zelenilom mediteranskog obilježja. 
Na građevnoj čestici potrebno je maksimalno respektirati postojeće visoko zelenilo. Ukoliko nije moguće izbjeći uklanjanje određenog broja stabala, potrebno je posaditi odgovarajući broj na slobodnim dijelovima čestice.
Postojeće kvalitetno zelenilo će se dokazati odgovarajućom posebnom geodetskom podlogom u postupku ishođenja potrebnih odobrenja za gradnju.

Članak 95.a
Ukoliko se prilikom izvođenja građevinskih radova ili radova drugih vrsta koji se obavljaju na površini ili ispod površine tla unutar obuhvata naiđe na predmete i/ili nalaze arheološkog značenja, potrebno je radove odmah obustaviti, a o nalazu obavijestiti nadležni Konzervatorski odjel u skladu s Zakona o zaštiti i očuvanju kulturnih dobara. 

Članak 95.b
Na predjelu Čukovice postoje ostaci rimske centurije - podjele zemljišta te se ostaci prepoznaju u masivnim suhozidima, stoga je iste potrebno očuvati te je prilikom planiranja infrastrukture treba ishoditi mišljenje knadležnog odjela.
Unutar obuhvata Plana nalazi se trasa rimskog akvadukta (na kartografskim prikazima prikazana je približna trasa rimskog akvadukta postojećeg dijela trase i devastiranog dijela trase) te za gradnju u neposrednoj blizini trase akvadukta postoji obveza (za postojeći dio trase) ishođenja posebnih uvjeta za gradnju.


8. POSTUPANJE S OTPADOM 

Članak 
Odvoz i zbrinjavanje svih vrsta otpada mora se rješavati putem komunalnog poduzeća ovlaštenog za ove poslove i sukladno propisanim uvjetima iz dokumenata općine Bibinje.
Postupanje s otpadom na mjestu njegova nastajanja predviđa se rješavati pojedinačno prema vrsti otpada. Djelomično razvrstavanje otpada  na lokaciji njegova nastanka je uvjetovano djelatnošću koja se tamo odvija.

Članak 
Planom se ne predviđa odvijanje procesa koji bi rezultirali pojavom opasnog otpada. 
Sukladno odredbama Uredbe o opasnim tvarima u vodama (“Narodne novine” broj 78/98) na području obuhvata Plana zabranjuje se utovar, istovar, skladištenje i manipulacija opasnim tvarima.


9. MJERE SPRJEČAVANJA NEPOVOLJNA UTJECAJA NA OKOLIŠ 

Članak 
Na prostoru obuhvata Plana nije predviđena gradnja građevina koje ugrožavaju okoliš, već se dopušta izgradnja stambenih, stambeno-poslovnih i društvenih sadržaja koji nisu veliki zagađivači okoliša.
Sve novoplanirane građevine i građevine infrastrukture u ovom području moraju se prilagoditi visokim standardima očuvanja olokiša sa aspekta zaštite tla, vode i zraka.

Članak 
Obzirom na osjetljivost okoliša i uvjet održivog razvoja, uvjetuje se planiranje i građenje građevina kojima se mogu osigurati propisane mjere zaštite  okoliša (zaštita  od  buke, smrada, onečišćenja zraka, zagađivanja podzemnih ili površinskih voda,  zaštita  od  požara i dr.) te će se isključiti one djelatnosti koje negativno  utječu na stanje okoliša, odnosno kvalitetu života u bližoj i daljoj  okolici prema  Uredbi o procjeni utjecaja zahvata na okoliš
(NN 61/14, 3/17), relevantnim zakonima i propisima na snazi te sa posebnim uvjetima nadležnih tijela.
Građevine se moraju projektirati i graditi sukladno važećim propisima glede zaštite od požara, zaštite na radu i drugim propisima ovisno o vrsti građevine. 
 
9.1.  Zaštita  od buke 
Članak 
U cilju zaštite od buke potrebno je prilikom projektiranja i izvođenja (gradnje ili rekonstrukcije) građevina unutar zone obuhvata Plana pridržavati se važeće zakonske regulative ( Pravilnik o najvišim dopuštenim razinama buke u sredini u kojoj ljudi rade i borave, NN 145/04).
Smanjenje razine buke postići će se upotrebom odgovarajućih izolacijskih materijala prilikom gradnje ili rekonstrukcije građevina njihovim smještajem u prostoru te realizacijom zona zaštitnog zelenila prvenstveni duž značajnijih prometnica u skladu sa postavkama Plana 

9.2.  Zaštita  podzemnih voda  
Članak 100.a
Zagađenje podzemnih voda i tla spriječit će se : 
· provođenjem mjera sukladno važećem Zakonu o vodama
· izgradnjom vodonepropusnog sustava za odvodnju otpadnih voda  
· priključenjem svih sadržaja koji generiraju ili koji bi mogli generirati fekalne otpadne voda na sustav javne odvodnje 
· dopuštene količine štetnih i opasnih tvari koja se mogu unositi u javni kanalizacijski sustav moraju biti unutar granica koje su određene važećim Pravilnikom o graničnim vrijednostima emisija otpadnih voda
· odvodnjom onečišćenih oborinskih voda s parkirališta i manipulativnih površina i njihovom odgovarajućom obradom preko separatora ulja i masti prije ispuštanja u prirodni prijamnik.

9.3.  Zaštita  tla
Članak 
U cilju zaštite tla potrebno je provesti zaštitu tla u skladu sa Zakonom o zaštiti okoliša (NN 80/13, 153/13, 78/15, 12/18, 118/18), Zakonom o zaštiti prirode (NN 80/13, 15/18, 14/19).
Potrebno je dugoročno kvalitativno i kvantitativno osigurati i održavati funkcije tla, primjereno staništu. 

Članak 
Planom namjene definirana je planska namjena svih prostora u sklopu obuhvata Plana, što je temeljna osnova za urbano uređenje svih prostora u sklopu Plana, čime će se mogućnost neprimjerenog korištenja prostora i nekontroliranog zagađenja tla svesti na najmanju mjeru. 

9.4.  Zaštita  zraka 
Članak 
Zaštita zraka treba provoditi sukladno odredbama Zakona o zaštiti zraka (NN 130/11, 47/14, 61/17, 118/18) te Pravilnik o praćenju kvalitete zraka (NN 79/17) uz obvezno provođenje mjera za spriječavanje i smanjenje onečišćenja zraka koje vrijede za područje II kategorije kakvoće zraka. 
Nije dozvoljeno prekoračenje vrijednosti kakvoće zraka propisane Uredbom o graničnim vrijednostima emisija onečišćujućih tvari u zrak iz nepokretnih izvora (NN 87/17).

Članak 
Svi vlasnici stacionarnih izvora koji potencijalno utječu na kakvoću zraka dužni su osigurati redovito praćenje emisije svojih izvora i o tome voditi očevidnik te redovito dostavljati podatke u katastar onečišćavanja okoliša. 

Članak 
Kvaliteta i  zaštita  zraka  poboljšati će se sadnjom  zaštitnog  zelenila  i  osiguranjem kontinuiranih poteza istih,  a prema grafičkim prilozima Plana.

Članak 
Pri projektiranju i gradnji zgrade treba izvesti tako da nisu izvor onečišćenja zraka bilo prašinom, bilo ispustom plinovitih tvari koje odstupaju od  Propisa iz područja zraka. 

9.5.  Zaštita  od  požara  
Članak 
Sukladno posebnim propisima potrebno je  ishoditi suglasnost nadležne Policijske uprave za mjere zaštite od požara primijenjene projektnom dokumentacijom za zahvate u prostoru na  građevinama, određenim prema tim popisima. 
Za zahtjevne građevine potrebno je ishoditi potvrdu od nadležne policijske uprave da se u glavnom projektu predviđene propisane ili posebnim uvjetima građenja tražene mjere zaštite od požara za projekte iz glavnog projekta koji se odnose na građevine na kojima postoje posebne mjere zaštite od požara (članak 15. Zakona o izmjenama i dopunama Zakona o zaštiti od požara (NN 33/05). 
Prilikom projektiranja garaža koristiti austrijske smjernice TRVB N 106, koje se u ovom slučaju rabe kao pravila tehničke prakse, što se temelji na članku 2. stavak 1. Zakona o zaštiti od požara (NN 58/93).  
Zaštita od požara se provodi po zakonima i na njima temeljenim propisima i prihvaćenim normama iz oblasti zaštite od požara, te pravilima struke.

Članak 
U svrhu sprečavanja širenja požara na susjedne građevine, građevina mora biti udaljena od susjednih građevina najmanje 4,0 m. 
Moguće su odstupanja od naprijed navedene norme u sljedećim slučajevima: 
·  ako se dokaže, uzimajući u obzir požarno opterećenje, brzinu širenja požara, požarne karakteristike materijala građevina, veličinu otvora na vanjskim zidovima građevina i drugo, da se požar neće prenijeti na susjedne građevine i
·  mora biti odvojena od susjednih građevina požarnim zidom vatrootpornosti najmanje 90 minuta, koji u slučaju da građevina ima krovnu konstrukciju (ne odnosi se na ravni krov vatrootpornosti najmanje 90 minuta) nadvisuje krov građevine najmanje 0,5 m ili završava dvostranom konzolom iste vatrootpornosti dužine najmanje 1,0 m ispod pokrova krovišta, koji mora biti od negorivog materijala najmanje u dužini konzole. 
 
Članak 
Radi omogućavanja spašavanja osoba iz građevine, kao i gašenja požara na građevini i otvorenom prostoru, građevina mora imati osiguran vatrogasni pristup određen prema posebnom propisu, a prilikom gradnje ili rekonstrukcije vodoopskrbnih mreža mora se ukoliko ne postoji predvidjeti unutrašnja i vanjska hidrantska mreža. 
Dovoljne količine vode za gašenje požara potrebno je osigurati odgovarajućim dimenzioniranjem javne vodovodne mreže s mrežom vanjskih hidranata u skladu s važećim propisima. Vanjske (ulične) hidrante potrebno je projektirati i izvoditi kao nadzemne. 
Ostale mjere zaštite od požara projektirati u skladu s važećim pozitivnim hrvatskim propisima i normama koji reguliraju ovu problematiku. 

9.6. Zaštita  od  elementarnih nepogoda i ratnih opasnosti
Članak 
Do donošenja novih propisa o mjerama zaštite od elementarnih nepogoda i ratnih opasnosti potreno je primjenjivati Pravilnik o mjerama zaštite od elementarnih nepogoda i ratnih opasnosti (NN 29/83, 36/85 i 42/86), te osobito uvažavati činjenicu da se prostor obuhvata Plana nalazi u zoni VIº i VIIº seizmičnosti prema MCS ljestvici.

9.7. Zaštita vojnih objekata
Članak 110.a
Temeljem Pravilnika o zaštitnim i sigurnosnim zonama vojnih objekata (NN. br.175/03) utvrđuje se zaštitne zone koje zahvačaju zonu obuhvata Plana i to za:
zračnu luku Zemunik 
· zona kontrolirane gradnje
Dozvoljena je izgradnja svih objekata osim izgradnje krupnih industrijskih objekata,  i drugih objekata koji svojim tehničkim, tehnološkim i drugim karakteristikama mogu ometati rad vojnih uređaja ili predstavljaju "unosan cilj" napada neprijatelja. Za takvu vrstu građenja potrebna je potvrda MORH na glavni projekt.


10. MJERE PROVEDBE PLANA 

Članak 
Svi radovi unutar granica obuhvata Plana (gradnja građevina i uređaja, parcelacija zemljišta i uređenje terena) ispod ili na površini zemljišta moraju biti u skladu sa odredbama Plana.

Članak 
Urbanistički plan uređenja omogućuje etapno uređivanje prostora tamo gdje se nova izgradnja može realizirati postupno, po pojedinačnim česticama ili na više čestica istodobno, ovisno o realizaciji prometnica, neophodne komunalne infrastrukture i o ekonomskim mogućnostima i interesima investitora.

Članak 
Briše se.

Članak 
Posebne uvjete građenja, koji nisu navedeni u Planu  iz područja vodoprivrede, zdravstva, zaštite od požara i drugih područja utvrdit će nadležne službe u suradnji sa stručnim službama, koje utvrđuju te posebne uvjete u skladu s propisima.

10.1. Obveza izrade detaljnih planova uređenja 
Članak 
Unutar obuhvata Plana nije propisana obveza izrade detaljnih planova uređenja.

